钦定古今图书集成/理学汇编/文学典/第045卷 > 孙搴
## 钦定古今图书集成/理学汇编/文学典/第045卷 > 孙搴

按《北齐书》本传：“搴字彦举，乐安人也。少厉志勤学，自
检校御史，再迁国子助教。太保崔光引修国史，频历
行台郎，以文才著称。崔祖螭反，搴预焉。逃于王元景
家，遇赦乃出。孙腾以宗情荐之，未被知也。会高祖西
讨，登风陵，命中外府司马李义深、相府城局李士略
共作檄文，二人皆辞，请以搴自代。高祖引搴入帐，自”
为吹火催促之，搴援笔立成，其文甚美。高祖大悦，即
署相府主簿，专典文笔。又能通鲜卑语，兼宣传号令，
当烦剧之任，大见赏重。赐妻韦氏，既士人子女，又兼
色貌，时人荣之。寻除左光禄大夫，常领主簿。世宗初
欲之邺，总知朝政，高祖以其年少，未许。搴为致言，乃
果行。恃此自乞特进，世宗但加散骑常侍。时又大括
燕、恒、云、朔、显、蔚、二夏州、高平、平凉之民以为军士，逃
隐者身及主人、三长、守令，罪以大辟，没入其家。于是
所获甚众。搴之计也，搴学浅而行薄，邢邵尝谓之曰：
“更须读书。”搴曰：“我精骑三千，足敌君羸卒数万。”尝服
棘刺丸。李谐等调之曰：“卿棘刺应自足，何假外求？”坐
者皆笑。司马子如与高季式召搴饮酒，醉甚而卒，时
年五十二。高祖亲临之，子如叩头请罪。高祖曰：“折我
右臂，仰觅好替还我。”子如举魏收，季式举陈元康，以
继搴焉。赠仪同三司、吏部尚书、青州刺史。

按《北史本传》：搴少时与温子昇齐名，尝谓子昇：“卿文
何如我？”子昇谦曰：“不如卿。”搴要其为誓，子昇笑曰：“但
知劣于卿便是，何劳旦旦。”搴怅然曰：“卿不为誓，事可
知矣。”

按《魏书温子昇传》：“子昇博览百家，文章清婉，为广阳
王渊贱客，在马坊教诸奴子书，作《侯山祠堂碑文》，常
景见而善之。熙平初，中尉东平王匡博召辞人，以充
御史。同时射策者八百馀人，子昇与卢仲宣、孙搴等
二十四人为高第。于时预选者争相引决，匡使子昇
当之，皆受屈而去。搴谓人曰：‘朝来靡旗乱辙者，皆子
《昇逐北》’。”